BREAKING Cale deschisă pentru Kovesi la șefia Parchetului European? Contracandidatul său e în cărți pentru șefia DNA-ului francez

Jean-François Bohnert, contracandidatul Laurei Codruța Kovesi în cursa pentru șefia Parchetului European, este favorit să preia șefia Parchetului Național Financiar francez, echivalentul DNA din Franța, potrivit televiziunii franceze TV5. Bohnert ar urma să-i ia locul actualei șefe a PNF, Eliane Houlette, căreia i s-a încheiat mandatul. Dacă Bohnert va fi numit în fruntea DNA-ului francez, Consiliul UE nu ar mai avea practic niciun motiv să se opună numirii lui Kovesi la sefia Parchetului European.

Consiliul UE l-a susținut până acum pe Jean-François Bohnert în cursa împotriva lui Kovesi, care la rândul său este susținută de Parlamentul European. Cele două instituții europene nu au ajuns la un compromis atât timp cât ambii candidați și-au menținut pozițiile.

Parchetului Național Financiar a fost înființat în 2014 ca un instrument de luptă împotriva criminalității financiare și în cinci ani de activitate a avut câteva reușite majore: condamnarea lui Claude Guéant (mâna dreaptă a lui Nicolas Sarkozy) și a lui Teodorin Obiang (vicepreședinte în Guineea Ecuatorială), dar și forțarea filialei elvețiene a băncii HSBC la plata unei sume de 300 de milioane de euro pentru evitarea unui proces. De asemenea, PNF a deschis un răsunător proces de corupție împotriva ex-președintelui Nicolas Sarkozy, o premieră în istoria Franței.

Autoritățile îl privilegiază pe Jean-François Bohnert, actual procuror general la Reims, pentru a conduce Parchetul Național Financiar, potrivit Le Monde. Numirea în funcție este făcută prin decret al președintelui Emmanuel Macron, cu avizul Consiliului Superior al Magistraturii din Franța.

Reamintim că Dacian Cioloş, liderul grupului Renew Europe din Parlamentul European, din care face parte și partidul președintelui Emmanuel Macron, a declarat miercuri că, după repartiţia funcţiilor de conducere stabilită în Consiliul European de marţi, candidatura Laurei Codruţa Kovesi la Parchetul European se bucură de un nou argument – cel al echilibrului geografic. Fostul premier a anunțat că se va implica pentru a o susține pe fosta șefă DNA să ajungă procuror-șef european și că va face acest lucru mai ales purtând discuții cu partenerii francezi din interiorul grupului Renew. „Vom ajuta noua preşedinţie a Consiliului Uniunii Europene să ajungă la un acord cu Parlamentul European, inclusiv prin discuţii cu partenerii noştri francezi din familia noastră politică”, a declarat Dacian Cioloş într-o conferinţă de presă a Renew Europe la Bruxelles.

Foto: Laura Codruta Kovesi, (InquamPhotos / Octav Ganea)